section_heading: Nastavak uspjeha
paragraph_text: 1980-ih godina Radojka Šverko se okreće kazališnoj karijeri. Premijernu kazališnu izvedbu ima u rock-operi Gubec-beg (redatelj: Vlado Štefančić) u ulozi Jane. Nakon toga su uslijedile uloge u rock-operi Grička vještica (uloga Nere), mjuziklu Jadnici (uloga Fantine), te rock-operi Karolina Riječka (uloga Karoline). Svi njezini nastupi pozitivno su ocijenjeni i od strane kritike i publike. Uz kazališnu glumu, okušala se i kao filmska glumica, uz proslavljenog Radu Šerbedžiju, u filmu Rajka Grlića Bravo maestro, koji je bio prikazan na Filmskom festivalu u Cannesu u redovnoj konkurenciji 1978. Kvaliteta vokalnog izričaja i sklonost izvođenju izuzetno zahtjevnih skladbi stvorili su repertoar ozbiljne glazbe uz suradnju s profesorima Jasnom Šumak, Ljerkom Očić, Alanom Bjelinskim, Vladimirom Babinom. Radojka Šverko rado i često izvodi sakralni program u crkvenim prostorima, u pratnji orgulja, zborova i komornih orkestara. U njezinom repertoaru sakralne glazbe nalaze se, između ostalih, skladbe Bacha, Gounoda, Schuberta, Verdija, Mozarta, kao i gospel. 2003. godine, u show programu Dore, hrvatskog natjecanja za Eurosong, kao gošće ženske vokalne skupine Divas nastupile su dive hrvatske glazbene scene: Radojka Šverko, Meri Cetinić, Gabi Novak i Josipa Lisac, na opće oduševljenje publike. Uspjeh je bio tolik da su Divasice ponovno ugostile četiri dive 2005. na svom oproštajnom koncertu u koncertnoj dvorani Vatroslava Lisinskog. Nakon što su neke njezine kolegice odbile ponudu organizatora Queer Zagreb festivala da nastupe kao gošće London Gay Symphony Orchestru u koncertnoj dvorani Vatroslava Lisinskog, Radojka Šverko tu je ponudu spremno prihvatila otpjevavši uz pratnju orkestra "Somewhere over the rainbow" iz Čarobnjaka iz Oza,(u originalu Judy Garland) te "People" koji u originalu izvodi Barbara Streisand. Koncertom u koncertnoj dvorani Vatroslava Lisinskog 13. listopada 2011. započela je koncertna turneja "Hrvatske dive" tijekom koje su Radojka Šverko, Gabi Novak i Tereza Kesovija posjetile mnoge gradove regije. 15. veljače 2015. godine izvela je pjesmu "Ljubim te do bola" na inauguraciji hrvatske predsjednice Koline Grabar-Kitarović.<ref>Kolinda Grabar Kitarović inaugurirana u prvu hrvatsku predsjednicu, pristupljeno 31. kolovoza 2016.